RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar is-segwitu għad-deċiżjoni ta' rilaxx għas-sena finanzjarja 2011 (Sommarju) /* COM/2013/0668 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar is-segwitu għad-deċiżjoni ta' rilaxx għas-sena finanzjarja 2011 (Sommarju) Rapport dwar is-segwitu għat-talbiet li saru mill-Parlament Ewropew fir-riżoluzzjonijiet tiegħu ta’ rilaxx u mill-Kunsill fir-rakkomandazzjoni tiegħu ta’ rilaxx għas-sena baġitarja 2011 Kummenti preliminari Dan huwa r-rapport tal-Kummissjoni lill-Parlament Ewropew (PE) u lill-Kunsill dwar is-segwitu għar-riżoluzzjonijiet tal-PE dwar il-kwittanza[1] u r-Rakkomandazzjoni tal-Kunsill[2] għas-sena finanzjarja 2011, skont l-Artikolu 319(3) tat-Trattat dwar il-Funzjonament tal-Unjoni Ewropea (TFUE), l-Artikolu 166 tar-Regolament Finanzjarju (RF) u l-Artikolu 119(5) tar-Regolament Finanzarju tal-Fondi Ewropew għall-Iżvilupp (FEŻ). Huwa jiffoka fuq l-erba’ azzjonijiet ta' prijorità enfasizzati mill-PE fir-riżoluzzjonijiet ġenerali ta' kwittanza kif ukoll fuq talbiet oħra ewlenin. Dan huwa akkumpanjat minn żewġ Dokumenti ta’ Ħidma tal-Persunal tal-Kummissjoni (CSWD) li fihom it-tweġibiet għal 387 talba speċifika tal-PE u 87 talba speċifika tal-Kunsill dwar il-kwittanza. Il-Kummissjoni taqbel li tibda azzjonijiet ġodda fuq 181 talba (143 mill-PE u 38 mill-Kunsill). Hija tqis li għall-252 talba (205 mill-PE u 47 mill-Kunsill), l-azzjoni meħtieġa diġà ttieħdet jew hija għaddejja bħalissa, għalkemm f’xi wħud mill-każijiet hemm il-ħtieġa li jiġu eżaminati r-riżultati tal-azzjonijiet. Fl-aħħar nett, għal raġunijiet marbuta mal-qafas ġuridiku u baġitarju eżistenti jew ir-rwol jew il-prerogattivi istituzzjonali tagħha, il-Kummissjoni ma tistax taċċetta 41 talba (39 mill-PE[3] u tnejn mill-Kunsill[4]). Hemm ġustifikazzjoni fiż-żewġ CSWD mehmuża fejn il-Kummissjoni ma aċċettatx it-talbiet li saru mill-Awtorità tal-Kwittanza. 1. Azzjonijiet ta’ prijorità Fir-riżoluzzjoni ta’ kwittanza ġenerali għall-2011, il-PE speċifikament jenfasizza erba’ azzjonijiet[5] ta’ prijorità ta’ responsabbiltà istituzzjonali u ta’ natura finanzjarja. Dawn it-talbiet ġew diskussi b’mod estensiv matul il-proċedura ta’ kwittanza, b'mod partikolari mal-Membri tal-Kumitat għall-Kontroll tal-Baġit (CONT). Ingħatat evidenza tal-impenn kbir tal-Kummissjoni fil-konfront ta’ dawn l-azzjonijiet ta' prijorità[6]. 1.1. Komunikazzjoni dwar il-protezzjoni tal-baġit tal-UE Il-PE talab lill-Kummissjoni biex tippreżenta Komunikazzjoni dwar il-protezzjoni tal-baġit tal-UE, bil-ħsieb li t-tagħmel pubbliku l-ammonti kkoreġuti u rkuprati matul is-sena preċedenti. Il-Komunikazzjoni se tiġi ppreżentata f’Settembru 2013 u se turi li l-korrezzjonijiet u l-irkupri żdiedu b’mod konsiderevoli f'dawn l-aħħar ftit snin. Il-Komunikazzjoni se tinkludi wkoll informazzjoni kumulattiva dwar il-korrezzjonijiet magħmula għall-perjodi preċedenti tal-ipprogrammar. B’mod parallel mal-Komunikazzjoni, il-Kummissjoni daħlet ukoll aktar dettalji dwar il-korrezzjonijiet u l-irkupri finanzjarji fin-Nota 6 tal-kontijiet konsolidati tal-Unjoni Ewropea għall-2012. 1.2. Azzjonijiet relatati ma’ rati ta’ żbalji Rata ta’ żbalji fil-ġestjoni kondiviża - Il-PE talab lill-Kummissjoni biex tarmonizza l-prattiki dwar l-interruzzjoni/sospensjoni ta’ ħlasijiet meta jinstabu nuqqasijiet sinifikanti fil-livell tas-sistemi ta’ sorveljanza u ta' kontroll tal-Istati Membri. L-interruzzjonijiet u s-sospensjonijiet huma użati b’mod intensiv kif muri f’diversi rapporti tal-Kummissjoni[7] u hija l-intenzjoni soda tal-Kummissjoni li tkompli tuża dawn l-għodod. L-azzjonijiet tal-Kummissjoni f’dan ir-rigward ġew armonizzati aktar fl-2012, b’mod partikolari fil-qasam tal-Politika ta’ Koeżjoni fejn kemm id-DĠ REGIO u d-DĠ EMPL issa japplikaw approċċ allinjat. Fir-rigward tal-Agrikoltura, ir-Regolament tal-Kunsill Nru 883/2006 ġie emendat f’April 2013 bil-għan li jiffaċilita interruzzjonijiet ta’ ħlasijiet tal-Iżvilupp Rurali lill-Istati Membri li diġà qegħdin fil-perjodu ta’ pprogrammar attwali fil-każ ta’ nuqqasijiet. Madankollu, l-armonizzazzjoni sħiħa fl-oqsma kollha ta’ politika mhijiex possibbli fil-qafas ġuridiku attwali. Għall-perjodu ta’ programmazzjoni l-ġdid 2014-2020, il-proposta tal-Kummissjoni għal dispożizzjonijiet komuni dwar il-Fondi tipprevedi iżjed armonizzazzjoni tal-interruzzjoni tal-ħlasijiet għal dawn il-fondi kollha, inkluż l-Iżvilupp Rurali. Barra minn hekk, il-ftehim politiku dwar ir-riforma tal-PAK, li ntlaħaq fis-26 ta’ Ġunju 2013, notevolment l-Artikolu 43 tar-Regolament orizzontali, jiffaċilita s-sospensjoni tal-ħlasijiet fl-agrikoltura fil-każ ta’ defiċjenzi serji u jippermetti aktar armonizzazzjoni ta’ attivitajiet ta' sospensjoni fl-oqsma kollha ta’ politika. - Il-Kummissjoni ntalbet tistieden lill-Istati Membri biex jikkomunikaw l-abbozz tagħhom tar-regoli ta’ eliġibbiltà sabiex jivverifikaw il-kompatibbiltà tagħhom mar-regoli rilevanti tal-UE. Għall-iskop tad-definizzjoni ta’ regoli fil-livell nazzjonali fil-perjodu ta’ pprogrammar attwali — kif miftiehem mill-Awtorità Leġiżlattiva — huwa sabiex l-Istati Membri jużaw l-istess regoli nazzjonali, reġjonali u lokali kemm għal skemi purament nazzjonali jew proġetti ffinanzjati mill-UE, biex b’hekk tiġi evitata kumplessità addizzjonali u jindirizzaw il-kritika li l-amministrazzjonijiet tal-Istati Membri inkarigati mill-programmi tal-UE mhumiex familjari mar-regoli kollha tal-UE. Għalhekk, il-Kummissjoni ssuktat bl-azzjonijiet tagħha li jiffokaw fuq is-simplifikazzjoni u tieħu l-azzjonijiet meħtieġa meta ssib regoli nazzjonali ta’ eliġibbiltà li huma kumplessi wisq jew mhux konformi mar-regolamenti tal-UE. Barra minn hekk, rigward il-Fondi għall-Iżvilupp Soċjali u Reġjonali Ewropew (FSE u l-FEŻR (il-Fond Ewropew għall-Iżvilupp Reġjonali), qed isir progress fuq it-tixrid tal-użu ta' għażliet simplifikati tal-kost bil-għan li jissostitwixxu b’mod sħiħ jew parzjali regoli ta’ eliġibilità nazzjonali dettaljati u xi drabi diffiċli, fejn xieraq[8]. - Il-PE talab lill-Kummissjoni biex tiġbor informazjzoni mill-Istati Membri kkonċernati dwar il-grad sa fejn ir-regoli nazzjonali jagħmlu l-leġiżlazzjoni tal-Unjoni dwar il-ġestjoni tal-baġit kkumplikati żżejjed (“gold-plating”) u tirrapporta lill-PE sa Ottubru 2013. Dan huwa rilevanti b’mod partikolari għall-FSE. Għalhekk, il-Kummissjoni se tippreżenta rapport lill-Awtorità tal-Kwittanza dwar ir-regolamentazzjoni żejda fil-programmi tal-FSE f’Ottubru 2013. Sabiex tillimita kemm jista’ jkun l-effett ta’ “gold-plating”, il-proposti tal-Kummissjoni għall-2014-2020 jinkludu ħtieġa ċara għall-Istati Membri kollha biex jitnaqqas il-piż amministrattiv għall-benefiċjarji. Rigward il-Politika ta’ Koeżjoni, il-Kummissjoni qed tiddiskuti b’mod bilaterali mal-Istati Membri modi ta’ titjib kemm fil-kors tal-implimentazzjoni tal-programmi għall-2007-2013 u matul it-tħejjija ta’ programmi għall-2014-2020. Il-Kummissjoni se tkompli taħdem b’mod bilaterali mal-Istati Membri sabiex tfittex possibilitajiet li tapplika b’mod aktar sistematiku għażliet tal-kosti simplifikati. Il-proposti għall-qafas legali għall-Iżvilupp Rurali jipprevedu li permezz ta’ valutazzjoni konġunta bejn l-Awtoritajiet Amministrattivi u l-Aġenziji tal-Ħlas, l-Istati Membri jridu jiżguraw li l-miżuri kollha għall-iżvilupp rurali li huma beħsiebhom jimplimentaw huma verifikabbli u komparabbli. Rapportar ġenerali għat-talbiet biex Il-PE jitlob analiżi sistematika tar-regoli ta’ eliġibbiltà fis-seħħ fil-livell nazzjonali/reġjonali/lokali. Il-Kummissjoni hija lesta biex tinforma lill-Parlament dwar l-isforzi tagħha, flimkien mal-Istati Membri, sabiex imexxu 'l quddiem l-użu tal-għażliet tal-kosti ssimplifikati u biex inaqqsu l-okkorrenza ta’ gold-plating. Madankollu, il-Kummissjoni ma għandhiex ir-riżorsi biex twettaq reviżjoni mal-UE kollha. - Il-Kummissjoni ntalbet tappoġġa l-awtoritajiet ta’ ġestjoni u kontroll tal-Istati Membri sabiex tidentifika sorsi ta’ żbalji sistemiċi u tiggwida lil dawk l-awtoritajiet biex fl-isforzi tagħhom għas-simplifikazzjoni. Il-Kummissjoni ħadet l-azzjoni mitluba u rrappurtat fir-Rapporti ta' Attività Annwali (AARs) tad-DĠs għall-2012. Hija tkompli tagħmel sforzi konsiderevoli biex tiżgura konformità stretta mar-rekwiżiti tal-eliġibbiltà u l-applikazzjoni korretta ta’ regoli tal-akkwist pubbliku, permezz ta’ taħriġ u gwida lill-awtoritajiet ta’ ġestjoni tal-programmi li għandhom jgħaddu dan l-għarfien lill-korpi kollha inkarigati mill-ġestjoni tal-fondi. Barra minn hekk, meta tidentifika regoli kumplessi fil-livell tal-programm, il-Kummissjoni tagħmel rakkomandazzjonijiet biex tissimplifikahom. Il-Kummissjoni qasmet mal-Istati Membri analiżi tat-tipi ta’ żbalji ta’ akkwist osservati fil-verifiki tal-UE fil-politika ta’ koeżjoni fis-snin preċedenti u nediet eżerċizzju biex jinġabru l-aħjar prattiki u tweġibiet possibbli mill-Istati Membri biex jirrimedjaw dawn l-iżbalji u jnaqqsu l-okkorrenza tagħhom. Fir-rigward tal-iżvilupp rurali, eżerċizzju kbir, immexxi mid-DĠ AGRI diġà fl-2012, wassal għal lista ta’ kawżi fundamentali ta’ żbalji u azzjonijiet korrettivi possibbli li ġie diskuss bejn l-Istati Membri kollha f’livelli differenti. Għall-2013, id-DĠ AGRI beda inizjattiva komprensiva ġdida bejn l-Istati Membri kollha li tikkonċerna l-elementi li ġejjin: Analiżi, azzjonijiet preventivi, azzjonijiet korrettivi. (Ara § DĠ AGRI). - Il-PE talab lill-Kummissjoni biex tapplika l-prinċipju ta’ proporzjonalità filwaqt li tinnota li pass addizzjonali huwa l-użu obbligatorju ta’ applikazzjoni u rappurtar elettroniċi tal-proġett kif ukoll l-unifikazzjoni u l-istandardizzazzjoni tad-dokumenti u l-proċeduri. L-użu ta’ mezzi elettroniċi mhuwiex dejjem possibbli; għalhekk l-użu tagħhom se jiġi impost biss fejn ma joħloqx ostaklu għal ċerti kategoriji ta’ benefiċjarji. Sa fejn huma kkonċernati l-unifikazzjoni/l-istandardizzazzjoni ta’ proċeduri u dokumenti, dan jaffettwa l-organizzazzjoni interna tal-amministrazzjoni tal-Istati Membri. Ir-Regolamenti jipprovdu kriterji ewlenin ta’ klassifikazzjoni u rekwiżiti ewlenin għal sistemi li jifformaw bażi għall-proċeduri kollha fil-periklu. Il-Kummissjoni ntalbet biex tarmonizza l-kriterji biex isiru l-prenotazzjonijiet fl-AARs u l-metodoloġiji differenti użati biex tikkwantifika l-iżbalji relatati mal-akkwist pubbliku fiż-żewġ oqsma ta’ politika, dak tal-Agrikoltura u dak tal-Koeżjoni. Il-Kummissjoni taqbel u tappoġġa din is-sejħa għal aktar koerenza. Bħala segwitu għar-rilaxx tal-2010, id-DĠ REGIO nieda eżerċizzju biex jaġġorna l-kwantifikazzjoni eżistenti tal-iżbalji relatati mal-akkwist pubbliku użati mis-servizzi tal-Politika ta’ Koeżjoni. L-għan huwa li tkun ippreparata gwida għas-servizzi kollha kondiviżi tal-ġestjoni u possibbilment servizzi oħra wkoll. Dan l-eżerċizzju huwa kurrenti u l-Kummissjoni għandha tkun f’pożizzjoni li tadotta deċiżjoni fit-tieni nofs tal-2013. Barra minn hekk, f’Novembru 2012, is-servizzi orizzontali tal-Kummissjoni aġġornaw il-gwida interna tagħhom biex jiġu determinati r-rati ta’ żbalji u l-kriterji biex jiġi determinat jekk jikkwalifikawx id-dikjarazzjoni ta’ assigurazzjoni b’riżerva fil-każ ta’ żbalji marbuta mal-proċeduri ta’ akkwist pubbliku fl-implimentazzjoni tan-nefqa diretta. Din il-gwida kienet immirata li tiżgura trasparenza u komparabbilità kif ukoll li tipproduċi kalkolu realistiku tal-esponiment finanzjarju reali tal-baġit tal-UE filwaqt li jiġi kkunsidrat b’mod adegwat l-impatt possibbli għar-reputazzjoni ta’ żbalji proċedurali serji. Din il-gwida ġiet applikata mid-DĠs tal-Kummissjoni għall-ewwel darba fl-AARs tagħhom għall-2012. Il-Kummissjoni se tevalwa l-ħtieġa għar-reviżjoni tal-linji gwida tagħha bl-għeluq taċ-ċiklu ta’ rappurtar tal-2012. - Il-PE talab lill-Kummissjoni biex tħaffef il-verifika u l-proċeduri ta’ korrezzjoni finanzjarja u b’mod partikolari tikkunsidra l-amalgamazzjoni tal-istadji differenti tal-proċedura “kontradittorja” li twassal għal korrezzjoni finanzjarja. Din diġà hija l-prattika attwali mill-2012 fil-qasam tal-Politika ta’ Koeżjoni fejn il-proċeduri kontradittorji għall-verifiki u l-proċedimenti legali huma magħqudin biex iħaffu l-proċess, li jippermettu t-tnedija tal-proċedura tal-korrezzjonijiet finanzjarji għal madwar 100 programm operattiv li għadhom fl-2012. Oqsma oħra ta’ politika se jsegwu iżda għall-perjodu finanzjarju li jmiss, ħafna jiddependi fuq leġiżlazzjoni marbuta mas-settur minħabba li dawn se jiġu adottati mil-leġiżlatur. Rigward l-agrikoltura, mhux se tkun possibbli l-amalgamazzjoni kompleta tal-istadji differenti tal-proċedura ta’ korrezzjoni finanzjarja fi ħdan il-qafas legali tal-ftehim politiku dwar ir-riforma tal-PAK, li ntlaħaq fis-26 ta’ Ġunju 2013. Il-Kummissjoni se tikkunsidra bidliet proċedurali oħra li jistgħu jħaffu l-proċedura (notevolment skadenzi aktar stretti għal kull pass tal-proċedura). - Il-Kummissjoni ntalbet tevalwa l-progress li sar fil-ġestjoni finanzjarja ta’ oqsma ta’ politika differenti tal-baġit tal-UE bil-għan li tasal għal dikjarazzjoni ta’ assigurazzjoni pożittiva u li tirrapporta dwar din l-evalwazzjoni sa Marzu 2014[9]. Il-Kummissjoni se tevalwa l-progress li sar u tirrapporta dwar dan fl-AARs u r-rapport ta’ sinteżi għall-2013. Taħt l-istess azzjoni ta' prijorità, il-PE kellu wkoll xi talbiet speċifiċi rigward tliet Direttorati Ġenerali: DĠ AGRI Il-PE jistieden lid-DĠ AGRI biex jallinja l-prattiki tiegħu għas-sospensjoni/interruzzjoni tal-pagamenti u sabiex iħejji rapport sal-aħħar ta’ Ġunju 2013 dwar il-progress li sar mill-Grupp ta’ ħidma u għall-appoġġ tal-isforzi tal-Istati Membri biex ineħħu mill-programmi tagħhom dawk il-kundizzjonijiet li huma intrinsikament suxxettibbli li joħolqu diffikultajiet ta’ implimentazzjoni u kontroll. Ir-Regolament tal-Kunsill Nru 883/2006 ġie emendat f’April 2013 bil-għan li jiffaċilita interruzzjonijiet ta’ ħlasijiet tal-Iżvilupp Rurali lill-Istati Membri li diġà qegħdin fil-perjodu ta’ pprogrammar attwali fil-każ ta’ nuqqasijiet fil-funzjonament tas-sistema ta' ġestjoni u kontroll. Madankollu, l-armonizzazzjoni sħiħa tal-interruzzjoni u s-sospensjoni fl-oqsma kollha ta’ politika mhijiex possibbli fil-qafas legali attwali (ara l-punt 1.2). Għall-perjodu ta’ programmazzjoni l-ġdid 2014-2020, il-proposta tal-Kummissjoni għal dispożizzjonijiet komuni għall-Fondi Strutturali tipprevedi iżjed armonizzazzjoni tal-interruzzjoni tal-ħlasijiet għal dawn il-Fondi kollha, inkluż l-Iżvilupp Rurali (Ara l-Artikolu 74 tal-COM(2012) 496 finali). Barra minn hekk, il-ftehim politiku dwar ir-riforma tal-PAK, li ntlaħaq fis-26 ta’ Ġunju 2013, jiffaċilita s-sospensjoni tal-pagamenti fl-agrikoltura f’każ ta’ “nuqqasijiet serji”, filwaqt li skont id-dispożizzjonijiet attwali, għandu jkun hemm żewġ korrezzjonijiet finanzjarji għall-istess nuqqas ta’ konformità qabel il-ħlasijiet jistgħu jiġu sospiżi. Ir-rapport mitlub kien mibgħut lill-PE f'Ġunju 2013 (SWD(2013) 244 finali). DĠ REGIO Il-PE jistieden lid-DĠ REGIO sabiex jimplimenta bis-sħiħ il-miżuri preventivi u korrettivi kollha, u jinsisti fuq il-prinċipju ta’ korrezzjonijiet finanzjarji netti kif propost għall-ġenerazzjoni li jmiss ta’ programmi. Ir-riżoluzzjoni titlob ukoll lill-Kummissjoni biex tiddefendi l-pożizzjoni tagħha li ma tippermettix li jkun hemm l-għażla ta’ proġetti retrospettivi[10]. Il-Kummissjoni ttenni l-viġilanza u l-impenn sodi tagħha biex tuża l-istrumenti kollha eżistenti kull meta jkun meħtieġ. Fir-rigward ta' korrezzjonijiet finanzjarji, l-Istati Membri jistgħu, madankollu, skont ir-regolamenti attwali, jużaw mill-ġdid l-ammonti jekk jaċċettaw il-korrezzjonijiet proposti (l-Artikolu 98 tar-Regolament (KE) Nru 1083/2006). Xi mkien ieħor, il-korrezzjonijiet finanzjarji deċiżi mill-Kummissjoni huma netti. Fl-għeluq, il-Kummissjoni se tapplika korrezzjonijiet finanzjarji fuq il-bqija tal-iżbalji materjali jekk meħtieġ, li jistgħu jkunu netti. Għall-perjodu 2014-2020, il-Kummissjoni tiddefendi b’mod sod il-proposta tagħha rigward korrezzjonijiet finanzjarji netti ladarba l-kontijiet annwali jkunu ġew ippreżentati. Rigward l-hekk imsejħa proġetti retrospettivi skont il-perjodu kurrenti tal-ipprogrammar, il-Kummissjoni ħadet azzjonijiet speċifiċi biex ittaffi r-riskji inerenti tagħhom billi tipprovdi gwida addizzjonali u pariri fl-2013 għan-numru limitat ta’ Stati Membri kkonċernati u billi titlob awdituri nazzjonali biex jikkonċentraw fuq dawn il-proġetti aktar riskjużi u prattiki. Għall-2014-2020 il-Kummissjoni qed tipproponi li l-operazzjonijiet ma għandhomx jintgħażlu għal appoġġ mill-Fondi ta’ Qafas Strateġiċi Komuni fejn tlestew fiżikament jew ġew totalment implimentati qabel l-applikazzjoni għall-finanzjament. Rata ta’ żbalji fil-ġestjoni ċentralizzata DĠ RIĊERKA Il-PE talab sabiex jitħejja rapport sal-aħħar ta’ Ġunju 2013 dwar l-impatt tal-miżuri ta’ simplifikazzjoni mħabbar fir-rapport ta’ Sinteżi għas-sena 2011 fuq ir-rata ta’ żbalji fil-politika tar-riċerka. Il-Kummissjoni bagħtet rapport (10.7.2013)[11] li kien jinkludi r-rieżami tar-riżultati tal-miżuri ta’ simplifikazzjoni u t-titjib fir-rigward tal-istrateġija tal-verifika - b’mod partikolari fir-rigward tal-miżuri meħuda biex jitnaqqas il-piż tal-verifika u fir-rigward tal-gwida mogħtija lill-benefiċjarji u l-awdituri.. 1.3. Rapport ta’ evalwazzjoni (l-Artikolu 318 tat-TFUE) u użu mtejjeb ta’ verifiki tal-prestazzjoni Il-PE jitlob lill-Kummissjoni biex tagħmel enfasi fuq il-progress li sar fil-kisba ta’ inizjattivi ewlenin (UE 2020). Dan isejjaħ ukoll għal użu mtejjeb ta’ verifiki tal-prestazzjoni. Il-Kummissjoni ppreżentat pjan ta’ azzjoni bħala parti mir-Rapport ta’ evalwazzjoni dwar is-sena 2012, li ġie adottat fis-26 ta’ Ġunju 2013. Dan il-pjan ta’ azzjoni jinkludi azzjonijiet biex jintegraw l-informazzjoni dwar il-prestazzjoni miiċ-Ċiklu ta' Programmar u Pjanar Strateġiku fir-Rapport ta’ evalwazzjoni. Dan jinkludi l-integrazzjoni ta’ elementi ta’ progress u maniġġjar tal-prestazzjoni fil-Pjan ta’ Ġestjoni għall-2014 (it-twaqqif ta' objettivi, indikaturi tal-prestazzjoni u miri assoċjati ma' kull programm, evalwazzjonijiet ippjanati). Ir-rappurtar se jiġi approfondit fl-AARs dwar kif ir-riżorsi finanzjarji kif ukoll dawk umani ġew użati sabiex jinkisbu l-objettivi tal-politika u dwar il-progress u kif dawn il-politiki ġġeneraw valur miżjud tal-UE. Fir-Rapport ta' evalwazzjoni se tintuża aktar l-informazzjoni dwar il-progress u l-prestazzjoni, inklużi r-riżultati ta’, u l-azzjonijiet meħuda wara li jkunu saru l-verifiki tal-prestazzjoni. Dwar it-talba ta’ definizzjoni ċara ta’ valur miżjud tal-UE, il-Kummissjoni diġà ressqet kunċett li ġie użat bħala bażi għall-proposta magħmula għall-ġenerazzjoni li jmiss ta’ programmi taħt l-MFF 2014-2020 (SEC(2011) 867). Bħala konsegwenza ħafna mill-programmi l-ġodda jinkludu rieżami ta’ nofs it-terminu dwar din il-kwistjoni ewlenija. Fl-aħħar nett dwar l-inizjattivi ewlenini tal-UE 2020 u inizjattivi oħra, il-proposti tal-Kummissjoni għall-ġenerazzjoni l-ġdida ta’ programmi jinkludu elementi li għandhom l-għan li jwasslu l-qafas ta’ prestazzjoni aktar b'saħħtu li jiffok fuq l-effiċjenza u l-effettività biex jintlaħqu l-objettivi prijoritarji. L-MFF li jmiss jipprovdi wkoll l-opportunità għal arranġamenti aktar b’saħħithom ta’ monitoraġġ u evalwazzjoni biex iħejju rappurtar aħjar. Il-Kummissjoni tirrapporta dwar il-progress fil-kisba tal-objettivi tal-programmi finanzjarji li huma mfassla biex jikkontribwixxu biex jintlaħqu l-miri tal-UE 2020 u programmi oħra li jikkontribwixxu għal objettivi oħra tal-UE. . Dwar it-talba biex jagħmlu disponibbli r-rapporti kollha ta’ evalwazzjoni lill-PE, skont l-istandard eżistenti tal-evalwazzjoni, ir-riżultati tal-evalwazzjoni għandhom ikunu disponibbli għall-pubbliku. Dan japplika sakemm ma jkunx hemm ġustifikazzjoni sabiex ma jippubblikawhomx skont ir-Regolament 1049/2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni. Ir-rapport dwar l-Artikolu 318 fih lista tal-evalwazzjonijiet b’hyperlinks għad-dokumenti. 1.4. Azzjonijiet li jikkonċernaw id-dħul u r-riżorsi proprji tradizzjonali - Il-PE jistieden lill-Kummissjoni tipprovdi lill-Parlament evalwazzjoni tal-kost li jipposponu l-applikazzjoni sħiħa tal-Kodiċi Doganali Modernizzat (MCC) fil-ħin għall-proċedura ta’ rilaxx għall-2012. Huwa jitlob ukoll lill-Kummissjoni biex tiġbor dejta affidabbli dwar id-differenza doganali u tal-VAT fl-Istati Membri u tirrapporta kull sitt xhur lill-Parlament Ewropew (PE) f’dan ir-rigward. Fl-aħħar il-PE jitlob li jiġu identifikati azzjonijiet li jżidu l-effikaċja u l-effiċjenza tal-ġbir tad-dazji doganali u tal-VAT fl-Istati Membri. Dwar l-evalwazzjoni tal-kost li jipposponu tal-MCC, il-Kummissjoni pprovdiet lill-PE fit-12 ta’ April 2013 bi tweġiba[12]. Dwar it-talbiet li jiġbru dejta affidabbli dwar il-frodi tal-VAT u n-nuqqas doganali fl-Istati Membri, il-Kummissjoni kkontribwixxiet għal studju kkummissjonat mill-PE. L-istudju huwa intitolat "From Shadow to Formal Economy: levelling the Playing field in the Single Market” u jiffoka partikolarment fuq in-nuqqasijiet u l-impatt tagħhom fuq l-ekonomiji tal-Istati Membri u s-Suq Intern. Barra minn hekk, fl-2009 il-Kummissjoni ppubblikat studju dwar l-istima tad-differenza fil-VAT. Aġġornament ta’ dan l-istudju se jintbagħtu sal-aħħar ta’ Ottubru 2013 lill-PE u lill-istituzzjonijiet l-oħra. Rigward l-identifikazzjoni ta’ azzjonijiet li jżidu l-effikaċja u l-effiċjenza tal-ġbir tad-dazji doganali u tal-VAT fl-Istati Membri, il-Kummissjoni qed tipprovdi assistenza teknika lil ċerti Stati Membri. - Il-PE jistieden lill-Kummissjoni biex tidentifika mezzi li jippermettu l-evażjoni tat-taxxa u l-evitar tat-taxxa u jippromwovu kontromiżuri sabiex jiġi evalwat l-impatt ta’ dħul mhux miġbura fuq id-disponibbiltà tar-riżorsi proprji tal-Unjoni, sabiex jittieħdu miżuri urġenti biex jiġu eliminati l-possibbiltajiet ta’ devjazzjoni tal-flus miċ-ċirkuwit finanzjarju u biex jieħdu miżuri biex jiżguraw li l-attivitajiet bankarji kollha relatati ma’ strutturi offshore jsiru illegali. Fl-aħħar nett, il-PE mistenni li jirċievi, fi żmien xahrejn mid-data tal-adozzjoni tar-Riżoluzzjoni, abbozzi ta’ proposti leġizlattivi biex itemmu l-prattika tal-użu tar-rifuġji fiskali. Il-Kummissjoni qed tieħu diversi azzjonijiet li jappoġġaw l-Istati Membri fil-ġlieda tagħhom kontra l-frodi tat-taxxa u l-evażjoni tat-taxxa. Fis-6 ta’ Diċembru 2012, il-Kummissjoni adottat pjan ta’ azzjoni komprensiv u ambizzjuż (COM(2012) 722) dwar il-ġlieda kontra l-frodi tat-taxxa u l-evażjoni tat-taxxa (pjan ta’ Azzjoni tal-Kummissjoni) akkumpanjat minn żewġ rakkomandazzjonijiet[13]. Għall-VAT u dazji doganali, il-Kummissjoni ressqet proposta ambizzjuża għal Direttiva dwar il-ġlieda kontra l-frodi li taffettwa l-interessi finanzjarji tal-UE permezz tal-liġi kriminali (COM(2012) 363) fil-11 ta’ Lulju 2012. Ir-regoli l-ġodda, meta jiġu adottati, ikunu jarmonizzaw u jsaħħu l-protezzjoni tad-dħul tal-UE. Madankollu, l-implimentazzjoni ta’ ġbir tat-taxxa jew tad-dwana hija kompetenza nazzjonali. Fis-6 ta' Ġunju 2013, il-Kummissjoni adottat ukoll Komunikazzjoni tal-Kunsill u l-Parlament Ewropew "L-intensifikar tal-ġlieda kontra l-kuntrabandu tas-sigarretti u forom oħra ta' kummerċ illegali fil-prodotti tat-tabakk - Strateġija komprensiva tal-UE". Sa fejn hija kkunsidrata l-identifikazzjoni tal-mezzi li jippermettu l-evażjoni tat-taxxa u l-evitar tat-taxxa u jippromwovu kontromiżuri u t-talba biex jiġu eliminati attivitajiet finanzjarji offshore huma kkonċernati, iż-żewġ rakkomandazzjonijiet ta' hawn fuq jippromwovu miżuri speċifiċi biex jittrattaw l-ippjanar aggressiv tat-taxxa u biex jittrattaw il-kwistjoni tar-rifuġji fiskali. L-implimentazzjoni tar-rakkomandazzjonijiet fl-Istati Membri għandha tkun issorveljata mill-Pjattaforma għal Governanza Tajba tat-Taxxa mnedija mill-Kummissjoni f’Ġunju 2013. Il-Kummissjoni tikkoopera wkoll mill-qrib mal-OECD fl-istabbiliment tal-pjan ta’ azzjoni dwar il-problema tal-bażi għat-taxxa erożjoni tal-bażi u trasferiment tal-profitt tat-taxxa li kienet tħabbret fil-bidu ta’ Awwissu 2013[14]. Dwar il-kwistjoni tal-impatt ta’ dħul mhux miġbur fuq id-disponibbiltà tar-riżorsi proprji tal-Unjoni, il-Kummissjoni tenfasizza li kull fluss ta’ dħul huwa kkaratterizzat minn profil ta’ riskju differenti. Għal riżorsi proprji tradizzjonali, il-Kummissjoni ripetittivament ġibdet l-attenzjoni tal-Istati Membri dwar kwistjonijiet ta' rkupru u kuxjenza msaħħa billi tapplika l-prinċipju ta' responsabbiltà finanzjarja jekk jista' jiġi attribwit nuqqas ta' rkupru lil Stat Membru. Sa fejn jirrigwarda l-VAT, l-akbar inċentiv finanzjarju li ġej minn irkupru effettiv huwa dovut lill-Istat Membru: għal kull euro miġbur, minimu ta’ 97 ċenteżmu jmorru għall-baġits nazzjonali, filwaqt li l-parti ħafna iżgħar ta' 3 ċenteżmi tmur għand l-UE. Fl-aħħar nett, fuq it-talba li jirċievu, fi żmien xahrejn, abbozzi ta’ proposti leġizlattivi biex itemmu l-prattika tal-użu tar-rifuġji fiskali, il-Kummissjoni tikkunsidra li ż-żewġ rakkomandazzjonijiet imsemmija hawn fuq huwma l-inizjattivi xierqa biex jiġġieldu b’mod effiċjenti u effettiv il-kwistjoni mqajma. 2. Segwitu għar-rilaxx tal-kwittanza tal-2010 2.1. Rapport annwali lill-PE dwar l-Istrumenti ta' Inġinerija Finanzjarja (FEIs) Il-PE jtenni t-talba tiegħu billi jistieden lill-Kummissjoni biex tevalwa l-esperjenzi mal-FEIS fil-Politika ta' Koeżjoni għall-perjodu ta’ programmar 2007-2013 u tipprovdi stima tar-riskju. Kif indikat fis-segwitu għall-kwittanza 2010[15] il-Kummissjoni bagħtet lill-Parlament Ewropew fi Frar 2012 id-Dokument ta’ Ħidma tal-Persunal dwar “Strumenti finanzjarji fil-politika ta’ koeżjoni” li analizza l-esperjenza tal-implimentazzjoni tal-FEIs fil-perjodu attwali u pproponiet it-tisħiħ tal-qafas regolatorju għal wara l-2013[16]. F’Diċembru 2012, il-Kummissjoni bagħtet lill-PE żewġ rapporti addizzjonali: l-ewwel dwar l-evalwazzjoni mwettqa mill-Kummissjoni permezz tan-netwerk ta’ evalwazzjoni tal-esperti dwar l-użu tal-FEŻR għall-appoġġ tal-FEIs u t-tieni, ibbażat fuq l-emenda tar-Regolament tal-Kunsill (KE) Nru 1083/2006, li introduċa obbligu għall-Istati Membri biex formalment rapport dwar il-FEIs fi ħdan ir-Rapport Annwali dwar l-Implimentazzjoni[17]. Is-servizzi tal-Kummissjoni qed isegwu l-konklużjonijiet ta’ dawn ir-rapporti. 2.2. Il-katina tar-responsabbiltà/kaskata Il-PE iqis li l-“Kummissjoni tinjora kontinwament it-talba tal-PE li tiżdied il-firma tal-Kummissarju responsabbli fl-AAR”. Kif indikat fis-segwitu għad-deċiżjoni ta’ rilaxx għall-2010 dan ikun imur kontra l-istruttura ta’ governanza interna tal-Kummissjoni. Abbażi ta’ deċiżjoni tal-Kulleġġ ir-responsabbiltà primarja għall-ġestjoni finanzjarja u r-riżorsi umani hija assenjata individwalment lid-Diretturi Ġenerali jew il-Kapijiet tas-Servizz li jassumu r-responsabbiltà tagħhom ta’ ġestjoni bl-iffirmar tal-AARs tagħhom. Ir-responsabbiltà politika hija sussegwentement meħuda mill-Kulleġġ permezz tal-adozzjoni tar-Rapport ta’ sinteżi kif definit fl-Artikolu 66 il-paragrafu 9 tar-RF. 3. Kwistjonijiet orizzontali 3.1. Responsabbilità tal-Kummissjoni u l-Istati Membri f’ġestjoni kondiviża Il-PE jinnota li l-Kummissjoni għandha tagħti gwida lill-Istat Membru biex jabbozzaw s-sommarji annwali sinifikanti u jqis li s-sommarji annwali għandhom jitqiegħdu għad-dispożizzjoni tal-PE u ma għandhomx ikunu disponibbli biss fil-lingwa tal-Istati Membri. Ġew ipprovduti linji gwida dwar il-forma u l-kontenut lill-Istati Membri fl-2010, inkluż mudell. F’termini ta’ assigurazzjoni, ir-rapporti ta’ kontroll annwali u l-opinjonijiet tal-verifika minn awtoritajiet tal-verifika jipprovdu l-bażi għall-assigurazzjoni tal-AARs u jinkludu informazzjoni aktar dettaljata mis-sommarji annwali. Il-Kummissjoni għalhekk tqis li l-valur miżjud tas-sommarji huwa limitat, kif muri minn studju estern li ġie kkomunikat f’Mejju 2011 lill-PE[18] . Fil-qasam tal-Fondi Strutturali s-sommarji annwali kollha għas-sena finanzjarja 2010 u 2011 ġew ippreżentati lill-PE fil-lingwa oriġinali. It-talba lill-Istati Membri biex jibagħtu s-sommarji annwali tagħhom f’lingwa oħra minn tagħhom jaffettwa d-dispożizzjonijiet regolatorji attwali dwar l-użu tal-lingwi mill-Istati Membri (ir-Regolament 1, l-Artikolu 2). Filwaqt li tikkunsidra debitament il-prinċipji ta' proporzjonalità u kosteffettività, il-Kummissjoni hija impenjata li tipprovdi traduzzjoni tal-aktar elementi importanti ta’ dawk id-dokumenti għall-Ingliż sakemm ma jkollhomx informazzjoni kunfidenzjali u sakemm ikun hemm biżżejjed ħin allokat għal dan il-kompitu. Fl-aħħar il-PE jistieden lill-Kummissjoni, biex tistabbilixxi f’kooperazzjoni mal-Istati Membri, mudell għad-dikjarazzjonijiet nazzjonali ta’ ġestjoni. Fil-kuntest tal-ftehim tal-MFF bejn il-Kunsill u l-PE, il-Kummissjoni ppreżentat dikjarazzjoni li tistqarr li hi ppreparata li teżamina t-talba biex jiġi stabbilit mudell għal dikjarazzjonijiet nazzjonali ta’ ġestjoni li għandhom jinħarġu mill-Istati Membri f’livell politiku xieraq u hija lest li tistieden liż-żewġ istituzzjonijiet u partijiet oħra interessati biex jieħdu sehem fi grupp ta’ ħidma bil-għan li toħroġ rakkomandazzjonijiet sal-aħħar ta’ din is-sena. 3.2. Kredibbiltà tar-rappreżentazzjonijiet tal-ġestjoni tal-Kummissjoni Il-PE jissuġġerixxi li tiġi stabbilita rabta ċara bejn ammonti inklużi fl-AARs, għat-twaqqif ta’ rata ta' erruri residwi u informazzjoni dwar l-irkupri/korrezzjonijiet finanzjarji ppreżentati fil-kontijiet. Ġiet stabbilita rabta ċara bejn l-ammonti inklużi fl-AARs, b’mod partikolari għall-istabbiliment tar-rata ta' erruri residwi, u informazzjoni dwar l-irkupri/korrezzjonijiet finanzjarji preżentati fil-kontijiet konsolidati għall-2012. Informazzjoni dettaljata dwar dawn il-punti tidher fl-AARs għall-2012 u fir-Rapport ta’ Sinteżi għall-2012. Barra minn hekk, il-Kummissjoni se tippreżenta kull sena, minn Settembru 2013, Komunikazzjoni dwar il-protezzjoni tal-baġit tal-UE (Ara § 1.1). 3.3. L-istrateġija kontra l-frodi Il-PE jistieden lill-Kummissjoni biex tirrapporta dwar u tevalwaw l-istrateġiji kontra l-frodi stabbiliti f’kull Direttorat Ġenerali. Il-Kummissjoni tenfasizza li l-AARs tal-uffiċjali awtorizzanti b’delega jirreferu għall-adozzjoni u l-implimentazzjoni tal-istrateġiji kontra l-frodi rispettivi tagħhom. Il-Kummissjoni se tirrapporta lill-PE u lill-Kunsill fl-2014 dwar l-implimentazzjoni ta’ din l-istrateġija kontra l-frodi u se tibda bir-Rapport tal-Kummissjoni dwar il-protezzjoni tal-interessi finanzjarji tal-UE għas-sena 2013. 3.4. L-industrija tat-tabakk Il-PE jitlob lill-Kummissjoni biex tirrapporta dwar: kif beħsiebha ttejjeb id-dispożizzjonijiet tagħha biex tintroduċi ġestjoni proattiva ta’ kunflitti potenzjali ta’ interess u “revolving Bibien” u l-implimentazzjoni tal-Artikolu 5(3) tal-Konvenzjoni ta’ Qafas tad-WHO dwar il-Kontroll tat-Tabakk (FCTC). Il-Kummissjoni hija wkoll mitluba li tipprovdu ħarsa ġenerali lejn id-dokumenti kollha (pubbliċi u mhux pubbliċi) u l-persuni kollha involuti fin-negozjati tal-erba’ ftehimiet ta’ kooperazzjoni. Il-Kummissjoni tqis li l-qafas legali applikabbli għall-istituzzjonijiet kollha u d-dispożizzjonijiet ta’ implimentazzjoni adottati minn kull istituzzjoni huma bażi solida biex jittrattaw il-kwistjonijiet kollha dwar il-kunflitti ta’ interess, inklużi l-hekk imsejħa każijiet ''revolving door''. Dawn ir-regoli huma mmexxija b’mod proattiv mill-Kummissjoni. Dwar il-linji gwida għall-implimentazzjoni tal-Artikolu 5(3) tal-FCTC, il-Kummissjoni temmen li l-qafas etiku li japplika għall-Membri u l-persunal huwa kompatibbli bis-sħiħ ma’ din id-dispożizzjoni, kif spjegat fit-tweġiba tal-President Barroso tat-12 ta’ Frar 2013 għal ittra tas-Sur Groote, President tal-Kumitat tal-PE għall-Ambjent, is-Saħħa Pubblika u s-Sikurezza tal-Ikel, fir-rapport ta’ sentejn taħt l-FCTC mressaq fid-9 ta’ Novembru 2012 u fit-tweġibiet għall-mistoqsijiet parlamentari E-011643/2012 u E-001718/2013. Warali saret it-talba ta’ informazzjoni, wara diversi skambji ta’ ittri bejn is-Sur Theurer (President tal-Kumitat CONT) u l-Kummissarju Ṧemeta, iddaħħlu fis-seħħ arranġamenti biex jindirizzaw din il-kwistjoni. 4. Kwistjonijiet speċifiċi 4.1. L-għajnuna esterna inkluż il-Fondi Ewropej għall-Iżvilupp (FEŻ) Dwar l-għajnuna tal-UE għal Ħaiti, il-PE jistieden lill-Kummissjoni biex tippubblika l-lista ta’ proġetti ffinanzjati mill-UE, biex jipprovdu l-indikaturi tal-prestazzjoni għal Appoġġ Baġitarju u biex japplikaw il-kriterji l-ġodda għall-Appoġġ Baġitarju stipulat fil-komunikazzjoni tal-Kummissjoni “L-approċċ futur għall-appoġġ baġitarju tal-UE lejn pajjiżi terzi” mill-2013’il quddiem. Ġiet ippreżentata lista ta’ proġetti ffinanzjati mill-Unjoni f’Ħaiti lill-PE fil-11 ta’ Frar 2013. Il-valutazzjoni tas-sostenibbiltà ta’ dawn il-proġetti f’perspettiva ta’ ħames snin tinsab għaddejja. Ir-rapport finali hu mistenni fit-tieni kwart tal-2014. L-Action Fiche li tippreżenta l-isfond, l-objettivi u d-dettalji tal-programm tal-2010 għal Ħaiti ġiet ippubblikata[19], din tinkludi l-valutazzjoni ta’ eliġibbiltà għal BS. Il-modalitajiet tal-Appoġġ Baġitarju l-ġodda huma applikati għall-programmi BS il-ġodda kollha ffirmati mill-1 ta' Jannar 2013. Sabiex iħejju għall-inkorporazzjoni futura possibbli tal-FEŻ fil-baġit tal-UE, il-Kummissjoni pproponiet li tkompli tallinja l-elementi ewlenin għall-kontribuzzjonijiet tal-Istati Membri lejn il-11-il FEŻ ma’ GNI-keys użati għall-baġit tal-UE. Barra minn hekk, il-Kummissjoni tipproponi li jiġu allinjati d-dispożizzjonijiet tal-11-il FEŻ kemm jista’ jkun ma’ strumenti ta’ finanzjament rilevanti fil-baġit, (inkluż l-Istrument ta’ Kooperazzjoni għall-Iżvilupp u Regoli Komuni ta’ Implimentazzjoni) u l-FR tal-baġit tal-UE, filwaqt li jiġu rispettati l-prinċipji ta’ sħubija mħaddna fil-Ftehim ta’ Cotonou. 4.2. L-OLAF Il-PE jitlob li jkun hemm trasparenza sħiħa dwar l-applikazzjoni tad-drittijiet fundamentali waqt l-investigazzjonijiet tal-OLAF. Il-valutazzjoni ta' ksur possibbli tad-drittijiet fundamentali f’investigazzjonijiet tal-OLAF hija kwistjoni għal deċiżjoni mill-qrati rilevanti. B'konformità mal-Artikolu 12(3) paragrafu 2 tar-Regolament 1073/1999, id-Direttur Ġenerali tal-OLAF jirrapporta regolarment lill-Parlament Ewropew, lill-Kunsill, lill-Kummissjoni u lill-Qorti tal-Awdituri dwar is-sejbiet tal-investigazzjonijiet imwettqa mill-OLAF. 4.3. Talbiet lill-Kummissjoni dwar l-aġenziji deċentralizzati/impriżi konġunti Bosta talbiet tal-PE jikkonċernaw miżuri ta’ simplifikazzjoni kemm dawk ta’ natura finanzjarja u natura statutorji dwar l-aġenziji. Il-Kummissjoni qiegħda attwalment tirrevedi l-Qafas Finanzjarju r-Regolament (FFR) applikabbli għal aġenziji deċentralizzati bil-għan li tallinja t-test biex il-FR il-ġdid, u r-riżoluzzjoni ta’ problemi rikorrenti li jiltaqgħu magħhom l-aġenziji u l-Kummissjoni. Fil-qafas tar-Regolamenti l-ġodda tal-Persunal (Staff Regulations, SR), il-kitba riveduta tal-Artikolu 110 se tiżgura simplifikazzjoni u flessibilità fir-rigward tar-regoli ta' implimentazzjoni għar-Regolamenti tal-Persunal u l-Kundizzjonijiet tal-Impjieg applikabbli għall-aġenti l-oħra. Madankollu, se jkun diffiċli għall-Kummissjoni biex tippreżenta lill-CONT tal-PE deċiżjoni motivata kull darba li jkun hemm nuqqas ta’ qbil fl-implimentazzjoni tal-Artikolu 110 tar-Regolamenti tal-Persunal. Dan iwassal għal użu sproporzjonat ta’ riżorsi kif ukoll dewmien li jkunu inkompatibbli b’ċertezza legali. Dwar it-talbiet għal aktar esplorazzjoni tas-sinerġiji bejn ċerti aġenziji[20], il-Kummissjoni se tivvaluta, kif indikat fil-pjan direzzjonali dwar l-implimentazzjoni tal-approċċ komuni, fuq bażi ta’ każ b’każ il-possibbiltà tal-kondiviżjoni tas-servizzi bbażata fuq il-prossimità ta’ postijiet jew qasam ta’ politika jew dik li jkun hemm fużjoni ta’ aġenziji li l-kompiti tiegħu huma komuni u li jkunu aktar effiċjenti jekk jiddaħlu fi struttura akbar. Il-Kummissjoni ppreżentat proposta biex tgħaqqad CEPOL mal-Europol f’Marzu 2013 (COM(2013) 173). * * * [1] Il-Kwittanza tal-Baġit Ġenerali tal-2011,ir-Rapporti Speċjali tal-QEA fil-kuntest tal-Kwittanza tal-Kummissjoni, il-Kwittanza tal-FEŻ, il-Kwittanza tal-Aġenziji. Referenzi tad-dokument P7_TA(2013)0122, P7_TA(2013)0123, P7_TA(2013)0125 u P7_TA(2013)0134 rispettivament disponibbli fuq l-indirizz tal-internet li ġej: http://www.europarl.europa.eu/sides/getDoc.do?type=TA&reference=20130417&secondRef=TOC&language=en [2] Referenzi għad-dokumenti 5754/13 ADD 1, 5752/13 ADD 1 u 5752/1/13 REV 1 ippubblikati fuq: http://www.europarl.europa.eu/committees/en/cont/publications.html?id=CONT00004#menuzone [3] Ara §§ 5, 7, 35-36,40, 42, 51, 54, 68, 75, 81, 87, 119-120, 138, 148, 150-152, 187-188, 193-195, 201, 203, 221-222, 227, 241, 247, 249, 255, 277, 288, 292, 298, 308, 338 tas-CSWD dwar ir-riżoluzzjonijiet tal-PE [4] Ara §§ 78, 80 tas-CSWD dwar ir-Rakkomandazzjoni tal-Kunsill [5] Azzjoni ta' Prijorità 1: Komunikazzjoni tal-Kummissjoni dwar il-protezzjoni tal-baġit tal-Unjoni, Azzjoni ta' Prijorità 2: Azzjonijiet relatati ma’ rati ta’ żbalji, inklużi tliet kwistjonijiet speċifiċi li jikkonċernaw l-Agrikoltura, il-Politika Reġjonali u r-Riċerka, Azzjoni ta’ Prijorità 3: Rapport ta’ evalwazzjoni — l-Artikolu 318 tat-TFUE u l-Azzjoni ta’ Prijorità 4: Id-dħul u r-riżorsi proprji tradizzjonali. [6] Ara l-ittra tal-Kummissarju Ṧemeta (22.02.2013), disponibbli fl-indirizz li ġej: http://www.europarl.europa.eu/document/activities/cont/201302/20130225ATT61662/20130225ATT61662EN.pdf [7] Fost l-oħrajn: rapporti kull tliet xhur dwar kontijiet ta' sospiża indirizzati lill-Kumitat CONT, in-nota 6 tal-kontijiet konsolidati tal-UE għall-2011 u r-Rapporti ta’ Attività Annwali (RAA) tad-DĠ REGIO u d-DĠ EMPL għall-2011 u l-2012 [8] Ara l-ittra tal-Kummissarju Ṧemeta fin-nota ta’ qiegħ il-paġna 6. [9] L-AARs mid-Diretturi Ġenerali u r-rapport ta’ Sinteżi dwar il-kisbiet tal-maniġment tal-Kummissjoni għal 2013 [10] Il-proġetti retrospettivi huma proġetti li huma fiżikament implimentati qabel l-applikazzjoni għall-finanzjament. [11] Ares(2013)2634919 - 10/07/2013 [12] Ares(2013)684754 - 12/04/2013 [13] Rakkomandazzjoni tal-Kummissjoni tas-6.12.2012 dwar l-ippjanar aggressiv tat-taxxa (C(2012) 8806 finali) u r-rakkomandazzjoni tal-Kummissjarju tas-6.12.2012 dwar miżuri maħsuba biex jinkoraġixxu pajjiżi terzi biex japplikaw standards minimi ta’ governanza tajba fi kwistjonijiet fiskali (C(2012) 8805 finali). [14] http://www.oecd.org/ctp/BEPSActionPlan.pdf [15] COM(2012) 585finali [16] SWD(2012) 36 finali [17] Ares(2012) 1518077 u 1518161 - 18/12/2012 [18] Ares(2011)505770 [19] http://ec.europa.eu/europeaid/documents/aap/2010/af_aap-spe_2010_hti_p2.pdf [20] CEPOL- EUROPOL, CEDEFOP- ETF, EUROFOUND-EU-OSHA